45.		Zmluva o zhotovení veci na zákazku (§ 644 a nasl. ObZ)
Čl. I
Zmluvné strany
1.	Zhotoviteľ: 	Rastislav Urban – výroba nábytku, so sídlom Nádražná ul. č. 17, 010 01 Žilina, 
		IČO, DIČ, IČ DPH, bankové spojenie: .................................................
2.	Objednávateľ: 	Andrea Jánošová, nar. ..........................................., bytom Čajakova ul. č. 5, 010 01 Žilina
Čl. II
Predmet zmluvy
1.	Predmetom tejto zmluvy je záväzok zhotoviteľa, že za podmienok dohodnutých v tejto zmluve zhotoví pre objednávateľa 2 kusy drevených posuvných dverí z bukového dreva.
2.	Objednávateľ sa zaväzuje pri splnení záväzku zhotoviteľa zaplatiť cenu dohodnutú v tejto zmluve a prevziať objednanú zákazku.
Čl. III
Čas plnenia
Zhotoviteľ sa zaväzuje predmet zmluvy zhotoviť a odovzdať objednávateľovi v termíne do 31. 8. 2023.
Objednávateľ sa zaväzuje prevziať zhotovené veci bez zbytočného odkladu po tom, čo na to bude zhotoviteľom vyzvaný.
Čl. IV
Cena zhotovenej veci
1.	Cena objednávaného diela sa dohodla medzi zmluvnými stranami na sumu 580 € (slovom päťstoosemdesiat eur) za jeden kus dverí podľa čl. II tejto zmluvy.
2.	Zhotoviteľ bude cenu diela fakturovať objednávateľovi faktúrou s dobou splatnosti 14 dní na účet zhotoviteľa podľa čl. I tejto zmluvy.
Čl. V
Dodacie podmienky
1.	Objednávateľ a zhotoviteľ sa dohodli, že dvere, ktoré sú predmetom tejto zmluvy, budú zhotovené z bukového dreva, ktoré bude upravené na matnú povrchovú úpravu podľa katalógu ponuky zhotoviteľa. Materiál zabezpečí zhotoviteľ.
2.	Neoddeliteľnou súčasťou tejto zmluvy je grafické prevedenie predmetu diela s potrebnými veľkostňostrannými parametrami.
3.	Zhotoviteľ sa zaväzuje informovať objednávateľa bez zbytočného odkladu o tom, že predmet diela bol zhotovený a je pripravený na odovzdanie.
4.	K prevzatiu zhotovených dverí dôjde v sídle zhotoviteľa podľa čl. I tejto zmluvy.
Čl. VI
Záverečné ustanovenia
1.	Ak objednávateľ neprevezme dohodnutý predmet zmluvy v dohodnutej dobe, je povinný zaplatiť zhotoviteľovi poplatok za skladovanie vo výške 3 € (slovom tri eurá) za každý deň za každé zhotovené dvere.
2.	Potom, čo zhotoviteľ začne s prácami na zhotovení predmetu zmluvy, nemôže objednávateľ dodatočne bez jeho súhlasu meniť požiadavky na zhotovované dielo. Zmena požiadaviek na zhotovované dielo sa premietne na dohodnutú cenu podľa čl. IV tejto zmluvy.
3.	Zmluva sa vyhotovuje v dvoch rovnopisoch. Každá zo zmluvných strán obdrží jedno jej znenie.
4.	Zmluva nadobúda platnosť aj účinnosť dňom podpísania tejto zmluvy obidvoma zmluvnými stranami.
Žilina 10. 6. 2023
					objednávateľ	zhotoviteľ
Príloha: Grafické prevedenie objednávaného predmetu
Poznámka
Zmluva o zhotovení veci na zákazku je osobitným druhom zmluvy o dielo (§ 644 – 651 ObZ).
Pri uzavretí tejto zmluvy vznikne objednávateľovi právo, aby mu zhotoviteľ podľa jeho objednávky zhotovil vec ako hmotný predmet a povinnosť zaplatiť zhotoviteľovi cenu za zhotovenie veci. Túto zmluvu nemožno aplikovať v prípade, ak výsledkom nebude hmotná vec, ale nejaká iná činnosť.
Zhotovená vec je výsledkom výrobnej činnosti a odovzdáva sa do vlastníctva objednávateľa.
Ak je predmetom zhotovená hnuteľná vec, vlastníctvo prechádza na objednávateľa odovzdaním veci. 
V prípade zhotovenia nehnuteľnej veci bude stavba od jej začatia vo vlastníctve objednávateľa (pozri § 651 ObZ o zodpovednosti zhotoviteľa za objednanú stavbu).
Zodpovednosť za vady zhotovenej veci:
•	pri prevzatí veci,
•	po prevzatí veci,
•	počas záručnej doby,
•	a vady materiálu dodaného objednávateľom.
Záručná doba (§ 646 ods. 1 ObZ) je 24 mesiacov. 

Osobitné ustanovenia o zhotovení veci na zákazku
citácia na str. 328
§ 644 zákona č. 40/1964 Zb.
Občiansky zákonník
Ak ide o zhotovenie veci na zákazku, vznikne objednávateľovi právo, aby mu zhotoviteľ podľa jeho objednávky vec zhotovil, a povinnosť zaplatiť zhotoviteľovi cenu za zhotovenie veci.
§ 645 zákona č. 40/1964 Zb. 
Občiansky zákonník
(1)	Zhotoviteľ zodpovedá za vady, ktoré má vec zhotovená na zákazku pri prevzatí objednávateľom, ako aj za vady, ktoré sa vyskytnú po prevzatí veci v záručnej dobe. Rovnako zodpovedá za to, že vec má vlastnosti, ktoré si objednávateľ pri zákazke vymienil. 
(2)	Zhotoviteľ zodpovedá za vady vykonanej zákazky, ktorých príčinou je vadnosť materiálu dodaného objednávateľom alebo nevhodnosť jeho pokynov, ak objednávateľa na vadnosť materiálu alebo nevhodnosť jeho pokynov neupozornil.
§ 646 zákona č. 40/1964 Zb. 
Občiansky zákonník
(1)	Záručná doba je 24 mesiacov.
(2)	Pri veciach, ktoré sú určené na to, aby sa užívali po dlhšiu dobu, ustanovujú osobitné predpisy záručnú dobu dlhšiu ako 24 mesiacov; záručná doba presahujúca 24 mesiacov sa môže týkať i len niektorej súčiastky. Zhotoviteľ je povinný vydať objednávateľovi záručný list s vyznačením záručnej doby.
(3)	Pri zhotovení stavby je záručná doba tri roky. Vykonávací predpis môže ustanoviť, že pri niektorých častiach stavieb môže byť záručná doba kratšia, najmenej však osemnásť mesiacov.
§ 647 zákona č. 40/1964 Zb. 
Občiansky zákonník
Záručná doba začína plynúť odo dňa prevzatia veci. Ak objednávateľ prevzal vec až po dni, do ktorého mal povinnosť ju prevziať, plynie záručná doba už odo dňa, keď mal túto povinnosť.
§ 648 zákona č. 40/1964 Zb. 
Občiansky zákonník
(1) Ak ide o vadu, ktorú možno odstrániť, je objednávateľ oprávnený požadovať bezplatné odstránenie vady. Zhotoviteľ je povinný odstrániť vadu bez zbytočného odkladu.
(2) Ak ide o vadu, ktorú nemožno odstrániť a ktorá bráni tomu, aby sa vec mohla podľa objednávky ...